Slichten_Maikäver
Wie he leven deit
Nadem se sik in’t Vörjohr paart hefft, leggt de Seken ehre Eier in’e Eer. Dor buddelt se sik in weken Grund för, sunnerlich, wenn dor wat Sand in is, un gaht dor 15 bit hen to 25 Zentimeters deep bi. De Eier sünd 2 bit 3 Millimeters lang un witt un weert up’n Bulten vun bi 24 Stück afleggt. Normolerweise leggt elk Seken twee vun düsse Bultens af. Dat duert veer bit sess Weken, denn kruupt dor de Budden ut. Se leevt in’e Eer un weert Maibudden nömmt. Se gaht bi Wuddeln vun allerhand Plantenaarden bi un versmaht dor nicht Gras bi un nich Kruud. Ok Wuddeln vun Holtplanten freet se. Bi en Versöök is rutfunnen wurrn, datt se an’n leevsten de Wuddeln vun’e Botterblome freet, un denn ok vun annere Krüder, as Sürken, Dusendblatt un de wecken Grasaarden. Man bi de meisten Gräser gaht se nich bi. De Budden kruupt dör de Eer dör un söökt dor Wuddeln bi, de se freten könnt. Dor könnt se bit hen to 70 Zentimeters bi achter sik laten. De Wuddeln könnt se finnen mit Hölp vun Kohlenstoffdioxid un annere Substanzen, de vun de Wuddeln afgeven weert. In’n Winter buddelt sik de Budde deeper rin in’e Eer un geiht so de Frost ut’n Weg. As all verwandte Aarden gifft dat bi den Slichten Maikäver dree Statschonen in ehr Leven as Budde. An meisten kaputtfreten doot se in dat drüdde Stadium. Wenn se to’n eersten Mol överwintert, staht de Budden in dat tweede Stadium. In ehr tweet Johr fangt se na’n Winter wedder an to Freten, wenn de Eer ok deeper unnen tominnst 7 ° C warm is. Tomeist is dat in’n Aprilmaand. In’n laten Sommer smiet se wedder de Huud af un verwannelt sik to’n drüdden Mol in en annere Budde. Denn weegt se bi 3,8 g. Na ehren tweeden Winter verpoppt sik de Budden in en Poppenkamer in’e Eer. Dor kruupt denn in’n Harvst de ferdigen Kävers ut. De blievt avers noch bit to’n neegsten Maimaand in de Poppenweege un kruupt denn eerst na boven an’e Luft. Meist kruupt all Budden togliek ut’e Eer. Dat hangt vun dat Weer af. De meisten Slichten Maikävers kruupt twee bit dree Weken later ut, as de Wooldmaikäver. De Kävers leevt dree Johre, bit sesik to en richtigen Käver (Imago) utspunnen hefft, un denn noch mol veer bit sess Weken as en adulten Maikäver. De meisten Kävers gaht dood, wenn se sik paart un de Eier afleggt hefft, man bi en Drüddel vun de Seken överleevt dat un flüggt in en lüttjet Holt, fritt dor noch wat un leggt denn noch mol Eier. Dat gifft ok Kävers, de leggt to’n drüdden Mol Eier, man dat is man roor. Vunwegen datt dat en poor Johre duert, bit de Kävers so wiet sünd un wiel se in verscheden Johre utkruupt, hefft de Generatschonen normolerwiese nix mit’nanner to doon. Dat gifft Johrgänge, dor gifft dat veel mehr Kävers, as in annere. Vundeswegen treedt de Maikävers af un an in grote Masse up. Meist passeert dat all dree oder veer Johre. Düsse Johre weert Maikäverjohre nömmt. In’n Süden vun Middeleuropa bruukt de Slichten Maikävers normolerwiese dree Johre, bit se sowiet sünd, de Wooldmaikävers bruukt avers veer Johre. Wieter in’n Norden bruukt ok de Slichte Maikäver veer Johre. Wenn se utkrapen sünd, fleegt de adulten Kävers na Böme hen oder na’n Woold. Meist leegt se bloß man in de Schummertied. Se freet Blöer vun Böme, sunnerlich vun Eken un Böken, towielen ok vun Aaftböme. Se paart sik up de Böme, dat kann man en poor Stunnen duern. Nadem se 10 bit 20 Dage freten hefft, fleegt de Seken to’n Eierleggen torüch ut’n Woold in dat apene Land. An’n leevsten leggt se de Eier af an Stäen, wo nix wassen deit.